Odločba Komisije

z dne 31. maja 1999

o načelnem priznavanju popolnosti dokumentacije, predložene v podroben pregled zaradi morebitne vključitve ZA 1296 (mezotriona), Jodosulfuron-metil-natrija (AEF 115008), Siltiofama (MON 65500) in Gliocladium catenulatum v Prilogo I k Direktivi Sveta 91/414/EGS o dajanju fitofarmacevtskih sredstev v promet

(notificirano pod dokumentarno številko K(1999) 1400)

(Besedilo velja za EGP)

(1999/392/ES)

KOMISIJA EVROPSKIH SKUPNOSTI JE

ob upoštevanju Pogodbe ob ustanovitvi Evropske skupnosti,

ob upoštevanju Direktive Sveta 91/414/EGS [1] z dne 15. julija 1991 o dajanju fitofarmacevtskih sredstev v promet, kakor je bila nazadnje spremenjena z Direktivo Komisije 1999/1/ES [2], in zlasti člena 6(3) Direktive,

(1) ker je Direktiva 91/414/EGS (v nadaljevanju "Direktiva") predvidela razvoj seznama aktivnih snovi Skupnosti, registriranih za vključitev v fitofarmacevtska sredstva;

(2) ker so vlagatelji predložili oblastem držav članic dokumentacije za štiri aktivne snovi z namenom vključitve teh aktivnih snovi v Prilogo I k Direktivi;

(3) ker je 23. aprila 1998 Zeneca Agrochemicals oblastem Združenega kraljestva predložil dokumentacijo za aktivno snov ZA 1296 (mezotrion);

(4) ker je 14. decembra 1998 Hoechst Schering Agrevo GmbH nemškim oblastem predložil dokumentacijo za aktivno snov Jodosulfuron-metil-natrij (AEF 115008);

(5) ker je 14. decembra 1998 Monsanto Crop Protection irskim oblastem predložil dokumentacijo za aktivno snov Siltiofam (MON 65500);

(6) ker je 19. maja 1998 Kemira Agro Oy finskim oblastem predložil dokumentacijo za aktivno snov Gliocladium catenulatum;

(7) ker so navedene oblasti sporočile Komisiji izid prvega pregleda popolnosti dokumentacije, v zvezi z zahtevami glede podatkov in informacij iz Priloge II in za vsaj eno fitofarmacevtsko sredstvo, ki vsebuje zadevno aktivno snov iz Priloge III k Direktivi; ker je nato vlagatelj v skladu z določbami člena 6(2) predložil dokumentacijo Komisiji in drugim državam članicam;

(8) ker se je dokumentacija za ZA 1296 (mezotrion), Jodosulfuron-metil-natrij (AEF 115008), Siltiofam (MON 65500) in Gliocladium catenulatum predložila Stalnemu odboru za zdravstveno varstvo rastlin 11. februarja 1999;

(9) ker člen 6(3) Direktive zahteva potrditev na ravni Skupnosti, da vsaka dokumentacija načeloma izpolnjuje zahteve glede podatkov in informacij iz Priloge II in za najmanj eno fitofarmacevtsko sredstvo, ki vsebuje zadevno aktivno snov iz Priloge III k Direktivi;

(10) ker je takšna potrditev potrebna za izvedbo podrobnega pregleda dokumentacije, ter da se državam članicam omogoči odobritev začasnih registracij za fitofarmacevtska sredstva, ki vsebujejo aktivno snov, z ustreznim upoštevanjem pogojev iz člena 8(1) Direktive in zlasti pogoja v zvezi s podrobno oceno aktivnih snovi in fitofarmacevtskih sredstev glede na zahteve Direktive;

(11) ker taka odločba ne posega v pravico, da se od vlagatelja lahko zahtevajo nadaljnji podatki in informacije, če bi podroben pregled pokazal, da so take informacije in podatki potrebni za sprejem Odločbe;

(12) ker države članice in Komisija soglašajo, da bo Združeno kraljestvo opravilo podroben pregled dokumentacije za ZA 1296 (mezotrion), da bo Nemčija opravila podroben pregled dokumentacije za Jodosulfuron-metil-natrij (AEF 115008); da bo Irska opravila podroben pregled dokumentacije za Siltiofam (MON 65500) ter da bo Finska opravila podroben pregled dokumentacije za Gliocladium catenulatum;

(13) ker bodo Združeno kraljestvo, Nemčija, Irska in Finska čim prej ali najpozneje v enem letu sporočili Komisiji izid svojih pregledov skupaj z vsemi priporočili za vključitev ali nevključitev ter vsemi pogoji v zvezi s tem; ker se bo podroben pregled po prejemu tega poročila nadaljeval s strokovnim znanjem in izkušnjami iz vseh držav članic v okviru Stalnega odbora za zdravstveno varstvo rastlin;

(14) ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Naslednja dokumentacija načeloma izpolnjuje zahteve glede podatkov in informacij iz Priloge II in za najmanj eno fitofarmacevtsko sredstvo, ki vsebuje zadevno aktivno snov iz Priloge III k Direktivi, glede na predlagano uporabo:

1. Dokumentacija, ki jo je Zeneca Agrochemicals predložil Komisiji in državam članicam z namenom vključitve ZA 1296 (mezotrion) kot aktivne snovi v Prilogo I k Direktivi 91/414/EGS in je bila predložena Stalnemu odboru za zdravstveno varstvo rastlin 11. februarja 1999;

2. Dokumentacija, ki jo je Hoechst Schering Agrevo GmbH predložil Komisiji in državam članicam z namenom vključitve Jodosulfuron-metil-natrija (AEF 115008) kot aktivne snovi v Prilogo I k Direktivi 91/414/EGS in je bila predložena Stalnemu odboru za zdravstveno varstvo rastlin 11. februarja 1999;

3. Dokumentacija, ki jo je Monsanto Crop Protection predložil Komisiji in državam članicam z namenom vključitve Siltiofama (MON 65500) kot aktivne snovi v Prilogo I k Direktivi 91/414/EGS in je bila predložena Stalnemu odboru za zdravstveno varstvo rastlin 11. februarja 1999;

4. Dokumentacija, ki jo je Kemira Agro Oy predložil Komisiji in državam članicam z namenom vključitve Gliocladium catenulatuma kot aktivne snovi v Prilogo I k Direktivi 91/414/EGS in je bila predložena Stalnemu odboru za zdravstveno varstvo rastlin 11. februarja 1999.

Člen 2

Ta odločba je naslovljena na države članice.

V Bruslju, 31. maja 1999

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 21, 28.1.1999, str. 21.

--------------------------------------------------